Na temelju članka 17. stavka 3. Zakona o pravnom položaju vjerskih zajednica (Narodne novine broj 83/02 i 73/13) i članka 41. točke 2. Statuta Grada Zagreba (Službeni glasnik Grada 23/16), Gradska skupština Grada Zagreba na \_\_. sjednici, \_\_. \_\_\_\_\_\_ 2017., donijela je

**ODLUKU**

**o uvjetima, kriterijima i načinu**

**dodjele namjenske potpore za obnovu pročelja objekata vjerskih zajednica**

**Članak 1.**

Ovom se odlukom propisuju uvjeti, kriteriji i način dodjele namjenske potpore za obnovu pročelja objekata vjerskih zajednica (crkva, džamija ili drugi vjerski objekt) u kojima se javno obavljaju vjerski obredi (u daljnjem tekstu: objekti vjerske zajednice).

**Članak 2.**

Vjerske zajednice u smislu ove odluke su zajednice koje djeluju u skladu s posebnim propisima kojima se uređuje pravni položaj vjerskih zajednica.

**Članak 3.**

Grad Zagreb dodijelit će namjensku potporu u svrhu obnove pročelja objekata vjerskih zajednica u visini 50% ukupne vrijednosti radova, a najviše do 250.000, 00 kuna s PDV-om godišnje po pojedinom objektu vjerske zajednice, a ostatak do pune vrijednosti radova osigurava vjerska zajednica koja je vlasnik ili suvlasnik objekta vjerske zajednice čije se pročelje obnavlja.

Namjenska potpora za središnje stožerne glavne vjerske objekte Katedralu Uznesenja Blažene Djevice Marije i svetih Stjepana i Ladislava, Crkvu sv. Marka, Sabornu crkvu Preobraženja Gospodnjeg, Islamski centar u Zagrebu, Evangeličku crkvu Krista Kralja i Konkatedralu svetih Ćirila i Metoda dodijeliti će se u visini 50% ukupne vrijednosti radova, a najviše do 1.000 000,00 kuna godišnje s PDV-om.

**Članak 4.**

Obnova pročelja objekata vjerskih zajednica izvodi se materijalima koji su isti ili slični izvornim materijalima.

Radovi na obnovi pročelja objekata vjerskih zajednica koji se zbog složenosti vrste radova i financijskih sredstava izvode dulje od jedne godine mogu se izvoditi u više faza, a svaka faza obnove pročelja mora biti planirana funkcionalno i cjelovito (sanacija kapilarne vlage, odvod krovnih voda i drugo).

Namjenska potpora za izvođenje radova na obnovi pročelja objekata vjerskih zajednica podrazumijeva izvođenje svih potrebnih radova na obnovi pročelja i krova s obzirom na tip, oblik, vrstu objekta i vrstu materijala kojima su građene, osim:

* zahvata obnove na terasi, platou, ogradi;
* nabave novih stolarskih i bravarskih elemenata pročelja (prozora, vrata, ostakljenih stijena, nosive konstrukcije ovješenih fasadnih sustava s montažnim materijalom, ograda i slično) koji se ugrađuju u ili na vanjski zid ili rub zgrade prema negrijanom prostoru;
* konstruktivne sanacije zgrade.

Vjerske zajednice u cijelosti financiraju troškove radova i nabave novih stolarskih i bravarskih elemenata pročelja (prozora, vrata, ostakljenih stijena, ograda i slično) koji se ugrađuju u ili na vanjski zid prema negrijanom prostoru i konstruktivne sanacije zgrade.

**Članak 5.**

Gradonačelnik Grada Zagreba (u daljnjem tekstu: gradonačelnik) objavit će javni poziv za podnošenje prijave objekata vjerskih zajednica za obnovu pročelja.

Javni poziv objavljuje se na internetskoj stranici Grada Zagreba i u dnevnom tisku.

Rok za podnošenje prijave iznosi 90 dana od dana objave javnog poziva na internetskoj stranici Grada Zagreba i u dnevnom tisku.

**Članak 6.**

Prijavi se obvezno prilaže sljedeća dokumentacija:

1. naziv vjerske zajednice – korisnika namjenske potpore, sjedište, OIB, MB, IBAN i naziv poslovne banke kod koje je otvoren poslovni račun, osobu ovlaštenu za zastupanje vjerske zajednice (telefon, mobitel, e-mail),
2. zahtjev za dodjelu namjenske potpore s obrazloženjem,
3. rok izvršenja radova,
4. odluku o imenovanju stručne osobe od strane vjerske zajednice koja će vršiti kontrolu trošenja namjenske potpore i pratiti izvršenje ugovora te izraditi izvješće o utrošenim sredstvima,
5. izvadak iz evidencije vjerskih zajednica nadležnog tijela,
6. dokaz o pravu vlasništva,
7. suglasnost suvlasnika ako je objekt vjerske zajednice u suvlasništvu,
8. glavni projekt ako je potreban sukladno posebnim propisima, projekt i tehničku dokumentaciju s prilozima (u daljnjem tekstu: tehnička dokumentacija),
9. izjava kojom korisnik namjenske potpore potvrđuje da raspolaže osiguranim financijskim sredstvima do ostatka pune vrijednosti radova sukladno tehničkoj dokumentaciji,
10. rok u kojem će se namjenska potpora iskoristiti,
11. izjavu kojom se vjerska zajednica u slučaju nenamjenskog trošenja namjenske potpore obvezuje na povrat iznosa dodijeljene namjenske potpore s pripadajućim kamatama u korist proračuna Grada Zagreba.

**Članak 7.**

Tehnička dokumentacija iz članka 6. točke 8. sadrži tekstualni i grafički dio (nacrt postojećeg i novog stanja objekta vjerske zajednice) s fotodokumentacijom postojećeg stanja.

Tehničku dokumentaciju za objekt vjerske zajednice koji se nalazi na području zaštićenog kulturnog dobra ili je pojedinačno zaštićeno kulturno dobro izrađuje ovlaštena fizička ili pravna osoba koja posjeduje rješenje za obavljanje poslova zaštite i očuvanja kulturnih dobara nadležnog ministarstva.

Tehničku dokumentaciju za objekt vjerske zajednice koji se nalazi na ostalom području Grada Zagreba izrađuje ovlaštena fizička ili pravna osoba (ovlašteni arhitekt/ovlašteni inženjer građevinarstva).

Sastavni dio tekstualnog dijela tehničke dokumentacije je izvedbeni troškovnik radova s dokaznicom mjera koji u rekapitulaciji sadrži razdvojeno iskazane radove (dio koji zajednički snose vjerska zajednica i Grad Zagreb) i dijelovima financiranja (dio koji u cijelosti snosi vjerske zajednica). Troškovnik se predaje propisano ovjeren i uvezan u dva primjerka, od kojih je jedan primjerak s iskazanim projektantskim cijenama, drugi primjerak bez iskazanih cijena, a jedan primjerak troškovnika se predaje u digitalnom obliku.

Tehničkoj dokumentaciji prilaže se:

- plan izvođenja radova koordinatora I u fazi projektiranja sukladno propisima zaštite na radu;

- rješenje o prethodnom odobrenju za obnovu pročelja objekta vjerske zajednica ako se objekt vjerske zajednice nalazi na području zaštićenog kulturnog dobra ili je pojedinačno zaštićeno kulturno dobro;

- mišljenje o mehaničkoj otpornosti i stabilnosti objekta vjerske zajednice – krova i pročelja izrađen od ovlaštene osobe;

Ako je mišljenje o mehaničkoj otpornosti i stabilnosti objekta vjerske zajednice negativno, vjerska zajednica je dužna u izvedbenom troškovniku radova predvidjeti radove kojima se otklanjaju uzroci negativnog mišljenja ovlaštene osobe, a troškove tih radova snosi u cijelosti vjerska zajednica.

Ako izvedbeni troškovnik radova ne predviđa radove otklanjanja uzroka negativnog mišljenja ovlaštene osobe, dodjela financijske potpore za obnovu pročelja objekta vjerske zajednice neće biti provedeno sukladno ovoj odluci.

**Članak 8.**

Gradonačelnik osniva i imenuje Stručno povjerenstvo za utvrđivanje dodjele namjenske potpore za obnovu pročelja objekta vjerske zajednice (u daljnjem tekstu: Stručno povjerenstvo).

Povjerenstvo ima predsjednika i četiri člana.

Članovi Stručnog povjerenstva su stručnjaci iz područja zaštite kulturnih dobara, povjesničari umjetnosti, arhitekti, građevinarstava, teologije i predstavnici gradskih upravnih tijela.

Zadaće Povjerenstva su:

- obrada prijava vjerske zajednice,

- utvrđivanje i procjena građevinskogstanja objekta vjerske zajednice, obilazak prijavljenih objekta vjerske zajednice, prilaganje fotodokumentacije,

- ocjena troškovnika i utvrđivanje okvirnog iznosa ukupne cijene radova obnove pročelja objekta vjerske zajednice,

- predlaganje gradonačelniku Liste prioriteta za dodjelu namjenske potpore za obnovu pročelja objekta vjerske zajednice (u daljnjem tekstu: Lista prioriteta).

**Članak 9.**

Temeljni kriteriji za utvrđivanje Liste prioriteta su ugroženost i stanje pročelja objekta vjerske zajednice, cjelovitost potrebnih radova, vrijednost iznosa ukupne cijene radova te potpunost dokumentacije.

Lista prioriteta obvezno sadrži obrazloženje kriterija.

Listu prioriteta donosi gradonačelnik na prijedlog Stručnog povjerenstva.

Lista prioriteta objavljuje se na internetskoj stranici Grada Zagreba www.zagreb.hr.

**Članak 10.**

Gradonačelnik i vjerska zajednica sklapaju ugovor o dodijeli namjenske potpore (u daljnjem tekstu: ugovor) u skladu s objavljenom Listom prioritetaiz članka 9. ove odluke.

Ugovorom se reguliraju međusobna prava i obveze, način i svrha korištenja sredstava namjenske potpore, rok i način isplate namjenske potpore, rok predaje izvješća o utrošenim sredstvima, imenovanje stručnih osoba koje kontroliraju namjensko trošenje sredstava i izvješće o utrošenim sredstvima s fotodokumentacijom novo izvedenog stanja.

**Članak 11.**

Dodjela namjenskih potpora u svrhu obnove pročelja objekata vjerskih zajednica provodi se sukladno osiguranim proračunskim sredstvima Grada Zagreba.

**Članak 12.**

Ova odluka stupa na snagu osmoga dana od dana objave u Službenom glasniku Grada Zagreba.

KLASA:

URBROJ:

Zagreb,

**PREDSJEDNIK**

**GRADSKE SKUPŠTINE**

**dr.sc. Andrija Mikulić**